Foto: N1, Hina



PROUSTAŠKA Autohtona hrvatska stranka prava ove je godine uspjela na zagrebačkom Trgu bana Jelačića postrojiti svoju stranačku, crnokošuljašku vojsku, jer je vlast udovoljila njihovu zahtjevu za okupljanje.



Uoči održavanja najavljenog "postrojavanje časnika na Trgu bana Josipa Jelačića u Zagrebu", desetak je policijskih vozila poredano na Trgu, očito spremni da reagiraju u slučaju eventualnih nemira. U 11.45 sati 15-ak crnokošuljaša postrojilo se na Trgu, javlja N1. Prisegnuli su da će se boriti "za oslobođenje Hrvatske iz ropstva Europske unije". Stigli su i prosvjednici Radničke fronte, koji su najavili kontraprosvjed.

Na drugoj strani Trga okupili su se kontraprosvjednici iz Radničke fronte, njih pedesetak, koji su razvili transparente.



"Poručujemo svim fašistoidnim snagama u Hrvatskoj, koje svojom ultrareakcionarnom zločinačkom ideologijom žele očuvati hrvatski tajkunistan takav kakav jest ili od njega načiniti još nazadnije mjesto, da im nećemo dopustiti da neometano marširaju ulicama naših gradova", poručuju.

"Pokazat ćemo komunistima i četnicima kako se voli Hrvatska"

U pozivu objavljenom na stranačkoj web-stranici, koji potpisuju predsjednik stranke i vrhovni zapovjednik HDS-a Dražen Keleminec i general HDS-a Zoran Mareković, stoji: "Saziva se postrojavanje časnika dana 28. 02. 2016. godine (nedjelja) s početkom od 11,45 sati na Trgu bana Josipa Jelačića u Zagrebu. Na Trgu bana Josipa Jelačića pokazat ćemo komunistima i četnicima kako se voli Hrvatska. Svi u glas dat ćemo PRISEGU DOMOVINI. Nakon prisege u vojničkom stroju krećemo prema grobu Oca Domovine dr. Anti Starčeviću gdje ćemo zapaliti lampaše, položiti vijenac i pomoliti se". Riječ je o stranci u čijem logu stoji "za dom spremni", a hrvatski grb počinje prvim bijelim poljem.

Tekst se nastavlja ispod oglasa





U MUP-u su za Forum.tm potvrdili da je skup A-HSP-a prijavljen u 1. policijskoj postaji Centar pod nazivom “Prisega domovini” i da je odobren, a “organizator je upozoren na obavezu poštivanja Zakona o javnom okupljanju i odredbi ostalih važećih propisa".



Podsjetimo, prije točno godinu dana A-HSP također je najavio postrojavanje svoje vojske i prisegu domovini na Trgu bana Jelačića, ali nakon što je policija skup prvo odobrila, uslijedila je žestoka reakcija javnosti, pa je ministar unutarnjih poslova Ranko Ostojić okupljanje ipak zabranio.

Kontraprosvjed Radničke fronte



U isto vrijeme najavljen je i "Kontraprosvjed protiv postrojavanja crnokošuljaša na Trgu – protiv fašizacije društva!", u organizaciji Radničke fronte i inicijative Protiv fašizma.



Iako MUP nije odobrio taj prosvjed, najavljuju da će se na Trgu svejedno pojaviti.



Proglas i poziv kontraprosvjednika prenosimo u cijelosti:



"Za ovu je nedjelju u 11,45 sati na Trgu bana Jelačića najavljeno postrojavanje stranačke crnokošuljaške paravojske tzv. A-HSP-a, stranke koja na svojim službenim stranicama otvoreno ima ustaški pozdrav 'za dom spremni', a i inače je poznata po profašističkim stavovima. To nas ne treba čuditi s obzirom da je druga takva mala pravaška otvoreno profašistička stranka, HČSP, čak i službeno u vladajućoj 'domoljubnoj' koaliciji.

Lani je postrojavanje, točno prije godinu dana, A-HSP-ove profašističke paravojske spriječeno pravovremenom organizacijom antifašističkog kontraprosvjeda. Sada su, međutim, fašistoidi dolaskom nove vlasti dobili krila i najavljuju da 'komunistički vampiri sada mogu biti u mišjim rupama'. Nema nikakve dvojbe da su ovakve nazadne političke grupacije dobile snažan vjetar u leđa s novom vladom u kojoj sjedi i jedan otvoreno profašistički nastrojen ministar, Zlatko Hasanbegović, kojemu se svakog dana otkrivaju novi kosturi iz ormara – zadnji je taj da je prije samo tri godine 1945. proglasio 'godinom poraza'.



Nažalost, ovakva crnokošuljaška postrojavanja na našim ulicama nisu nikakva novost – još krajem 2014. su ulicama Zagreba marširali šatoraški 'križari' (odjeveni u crno s bijelim križevima), zatim su se na osječkim i zagrebačkim ulicama postrojavala 'SS garda' ratnog zločinca i kriminalca Branimira Glavaša, da bi sve ove godine završilo ove godine maršem šatoraša, predvođenih potpredsjednikom Sabora, na kojem se gromoglasno uzvikivalo 'za dom spremni'.



Potpuno je jasno koji je cilj ovakvih paravojnih postrojavanja, bili svi koji ih rade toga svjesni ili ne. U trenucima ekonomske krize, kada je potpuno jasno da je hrvatski kapitalistički projekt u potpunosti kolabirao (realni BDP nam je manji nego u 1980-ima, zaduženost i nezaposlenost daleko veća, broj zaposlenih manji, a broj penzionera veći), jedino što nam nova vlast najavljuje je daljnji udar na prava i životni standard većine – pa se tako, uza sve molitvene doručke u Saboru, blagoslivljanja ministarstva, pozivanja na boga da nas spasi i tumačenja kako je bog 'najvjerojatnije stvorio Svemir', najavljuju daljnje privatizacije svega što je još u državnom vlasništvu i daljnja komercijalizacija i privatizacija zdravstva, dok se za odobrenje 'reformi' ide na noge stranim korporacijama i bankama u mondena svjetska skijališta. Potpuno se otvoreno govori o tome da će u zdravstvu postojati jedan standard za bogate, a drugi za siromašne, dok se u stilu Marije Antoanete svima poručuje da tko hoće pošten umjetni kuk neka potegne do koje privatne klinike u Švicarskoj.



U takvim trenucima, kada se nema ništa drugo za ponuditi, snage statusa quo nude daljnju fašizaciju društva, postrojavanje crnokošuljaša, zastrašivanje različitih manjina (od Srba i homoseksualaca preko 'Jugoslavena' i 'loših Hrvata' pa do 'komunista', ateista i drugih), ne prezajući ni od napada na slobodu medija ili totalitarističkih ideja da se u javnosti svi imaju držati 'domoljubnog' programa pokojnog Franje Tuđmana i Gojka Šuška, pokušavajući tako očuvati jedno nakaradno osiromašeno društvo u kojem jedni žive u dvorcima, dok drugi kopaju po smeću.



Stalnim novim profašističkim skandalima i javnim postrojavanjima još jedne crnokošuljaške postrojbe takvo se izvanredno stanje pokušava normalizirati, a protivnike – one od kojih se može očekivati da će stati u obranu socijalne države i prava radne većine – unaprijed zastrašiti huškačkom mrzilačkom retorikom i demonstracijom sile, među ostalim i preventivnim ideološkim napadima na sve pozitivne socijalne tekovine jugoslavenskog realsocijalizma, kao što su radnička prava ili javno zdravstvo.



Poručujemo svim fašistoidnim snagama u Hrvatskoj, koje svojom ultrareakcionarnom zločinačkom ideologijom žele očuvati hrvatski tajkunistan takav kakav jest ili od njega načiniti još nazadnije mjesto, da im nećemo dopustiti da neometano marširaju ulicama naših gradova. Stoga Radnička fronta i inicijativa Protiv fašizma pozivaju sve progresivno i antifašistički orijentirane pojedince, organizacije i udruge da još jednom fašistoidima pokažemo gdje im je mjesto. Fašizam neće proći!"